### NN 104/2025 (18.7.2025.), Odluka o odobrenju istražnog prostora ugljikovodika »DR-03« druge istražne faze

VLADA REPUBLIKE HRVATSKE

1457

Na temelju članka 36. stavka 5. Zakona o istraživanju i eksploataciji ugljikovodika (»Narodne novine«, br. 52/18., 52/19. i 30/21.), Vlada Republike Hrvatske je na sjednici održanoj 16. srpnja 2025. donijela

ODLUKU

O ODOBRENJU ISTRAŽNOG PROSTORA UGLJIKOVODIKA »DR-03« DRUGE ISTRAŽNE FAZE

I.

Vlada Republike Hrvatske odobrava istražni prostor ugljikovodika »DR-03« druge istražne faze u korist ovlaštenika dozvole za istraživanje i eksploataciju ugljikovodika na istražnom prostoru ugljikovodika »DR-03«, društva INA-INDUSTRIJA NAFTE, d.d., Avenija Većeslava Holjevca 10, Zagreb, OIB: 27759560625 na temelju Odluke o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika »DR-03« (»Narodne novine«, broj 81/19.) i Ugovora o istraživanju i podjeli eksploatacije ugljikovodika za istražni prostor ugljikovodika DR-03 zaključenog između Vlade Republike Hrvatske i društva INA-INDUSTRIJA NAFTE, d.d.

II.

Dio istražnog prostora ugljikovodika »DR-03« koji se napušta na kraju prve istražne faze, površine 638,26 km2 ima oblik nepravilnog mnogokuta i omeđen je koordinatama vršnih točaka koje se, zajedno s kartom dijela istražnog prostora ugljikovodika »DR-03« koje se napušta, nalaze u Prilogu 1. ove Odluke i čine njezin sastavni dio.

III.

Istražni prostor ugljikovodika »DR-03« druge istražne faze koji se zadržava, površine 1.905,88 km2 ima oblik nepravilnog poligona i omeđen je koordinatama vršnih točaka koje se, zajedno s kartom dijela istražnog prostora ugljikovodika »DR-03« druge istražne faze, nalaze u Prilogu 2. ove Odluke i čine njezin sastavni dio.

Iz istražnog prostora ugljikovodika »DR-03« druge istražne faze izuzeta su područja utvrđenih eksploatacijskih polja ugljikovodika kako slijedi:

|  |  |
| --- | --- |
| Redni broj | Naziv eksploatacijskog polja ugljikovodika |
| 1. | Pepelana |
| 2. | Cabuna |
| 3. | Kučanci – Kapelna |
| 4. | Crnac |
| 5. | Beničanci |
| 6. | Bokšić – Klokočevci |
| 7. | Obod |
| 8. | Števkovica |

IV.

Istražni prostor ugljikovodika »DR-03« druge istražne faze bit će upisan u digitalnom obliku Registra istražnih prostora ugljikovodika koji se vodi kod Ministarstva gospodarstva.

V.

U Registru istražnih prostora ugljikovodika na dio istražnog prostora ugljikovodika »DR-03« koji se napušta upisuje se Republika Hrvatska kao nositelj istražnog prostora.

VI.

Ova Odluka objavit će se u »Narodnim novinama«.

Obrazloženje

Vlada Republike Hrvatske donijela je Odluku o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika »DR-03« (»Narodne novine«, broj 81/19.), kojom je Dozvola za istraživanje i eksploataciju ugljikovodika na kopnu u istražnom prostoru ugljikovodika »DR-03« (u daljnjem tekstu: Dozvola) izdana društvu INA-INDUSTRIJA NAFTE, d.d., Avenija Većeslava Holjevca 10, Zagreb, OIB: 27759560625 (u daljnjem tekstu: Investitor).

Na temelju Dozvole, Vlada Republike Hrvatske je 26. ožujka 2020. zaključila Ugovor o istraživanju i podjeli eksploatacije ugljikovodika za istražni prostor ugljikovodika DR-03 s društvom INA-INDUSTRIJA NAFTE, d.d. (u daljnjem tekstu: Ugovor).

Istražno razdoblje sukladno Ugovoru i Zakonu o istraživanju i eksploataciji ugljikovodika (u daljnjem tekstu: Zakon) traje najdulje pet godina te se dijeli na dvije istražne faze pri čemu prva istražna faza traje tri godine i počinje od datuma stupanja Ugovora na snagu, dok druga istražna faza traje dvije godine, a započinje neposredno nakon prve istražne faze.

Odlukom Vlade Republike Hrvatske o produljenju istražnog razdoblja u svrhu istraživanja i eksploatacije ugljikovodika na istražnom prostoru ugljikovodika »DR-03«, klasa: 022-03/24-04/29, urbroj: 50301-05/14-24-3, od 25. siječnja 2024., odobreno je produljenje prve istražne faze do 26. siječnja 2025. Rješenjem tadašnjeg Ministarstva gospodarstva i održivog razvoja o obustavi I. faze istražnog razdoblja za istražni prostor ugljikovodika »DR-03« u trajanju od 153 kalendarskih dana, klasa: UP/I-392-01/24-01/29, urbroj: 517-07-3-2-24-2, od 24. travnja 2024., produljena je prva faza istražnog razdoblja za vrijeme trajanja obustave te traje do 28. lipnja 2025.

Sukladno članku 35. Zakona te članku 5.1.2 Ugovora, Investitor je obavijestio Agenciju za ugljikovodike (u daljnjem tekstu: Agencija) o ispunjavanju minimalne radne i financijske obveze prve istražne faze te 23. travnja 2025. zatražio ulazak u drugu istražnu fazu.

S obzirom na zakonsku i ugovornu obvezu napuštanja najmanje 25 % istražnog prostora na kraju prve istražne faze, Investitor je u dostavljenom zahtjevu naznačio dio istražnog prostora ugljikovodika »DR-03« koji napušta, kao i dio istražnog prostora ugljikovodika »DR-03« druge istražne faze koji zadržava za nastavak istražnih radova do kraja druge istražne faze.

Sukladno članku 36. Zakona i članku 6.1.6 Ugovora područje koje investitor napušta mora biti ograničeno koordinatama vršnih točaka izraženih u referentnom koordinatnom sustavu Republike Hrvatske (HTRS96/TM), dovoljne površine i odgovarajućeg oblika kako bi se na njemu mogli obavljati naftno rudarski radovi.

Na temelju članka 36. stavka 5. Zakona Vlada Republike Hrvatske odlukom odobrava veličinu i oblik istražnog prostora koji će investitor zadržati nakon napuštanja dijela istražnog prostora.

Agencija je, uz prethodnu suglasnost Ministarstva gospodarstva, klasa: 392-01/22-01/58, urbroj: 517-07-3-1-22-2, od 2. svibnja 2025., izdala Investitoru pisano mišljenje o ispunjenju minimalnih radnih obveza I. faze istražnog razdoblja na istražnom prostoru ugljikovodika DR-03, klasa: 310-05/20-01/06, urbroj: 405-04/01-25-340, od
 6. svibnja 2025., kojim potvrđuje ispunjenje minimalne radne obveze prve faze istražnog razdoblja.

Uzimajući u obzir sve prethodno navedeno, Investitor na kraju prve istražne faze napušta 25,1 % dijela istražnog prostora ugljikovodika »DR-03« površine 638,26 km2 te zadržava istražni prostor ugljikovodika »DR-03« druge istražne faze površine 1.905,88 km2, a koji su prikazani u Prilogu 1. i Prilogu 2. ove Odluke.

Procjena fiskalnog učinka – ova Odluka utječe na državni proračun Republike Hrvatske budući da se procjenjuje da će prihod u 2025. godini iznositi 121.108,20 eura. Navedeni prihod se odnosi na novčanu naknadu za administrativne troškove Ugovora, a koja se uvećava 4 % godišnje na temelju Uredbe o naknadi za istraživanje i eksploataciju ugljikovodika (»Narodne novine«, br. 25/20. i 43/23.; u daljnjem tekstu: Uredba). Procjenjuje se da će navedena naknada iznositi u 2026. godini 125.952,52 eura, a u 2027. godini 130.990,62 eura. Sukladno Uredbi, Investitor plaća i novčanu naknadu za površinu odobrenog istražnog prostora, a koja se izračunava kao umnožak površine odobrenog istražnog prostora i novčane naknade za površinu odobrenog istražnog prostora u iznosu od 53,09 eura/km². Navedena naknada u cijelosti je prihod jedinica lokalne samouprave na čijim se površinama nalazi odobreni istražni prostor. Investitor je navedenu naknadu uplatio za 2025. godinu te se za 2026. godinu procjenjuje prihod na 101.183,17 eura, a za 2027. godinu na 101.183,17 eura.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/25-04/14

Urbroj: 50301-05/31-25-6

Zagreb, 16. srpnja 2025.

Predsjednik
 mr. sc. Andrej Plenković, v. r.

PRILOG 1.

KARTA I KOORDINATE VRŠNIH TOČAKA ISTRAŽNOG PROSTORA UGLJIKOVODIKA »DR-03« KOJE SE NAPUŠTA

![](/files/_web/sluzbeni-dio/2025/133365/images/8020.jpg)

![](/files/_web/sluzbeni-dio/2025/133365/images/8012.jpg)

\*Stranica istražnog prostora ugljikovodika Drava-03 (područje napuštanja) između vršnih točaka 20 i 21 predstavlja granicu Parka prirode Papuk.

PRILOG 2.

KARTA I KOORDINATE VRŠNIH TOČAKA ISTRAŽNOG PROSTORA UGLJIKOVODIKA »DR-03« DRUGE ISTRAŽNE FAZE KOJE SE ZADRŽAVA

![](/files/_web/sluzbeni-dio/2025/133365/images/8004.jpg)

![](/files/_web/sluzbeni-dio/2025/133365/images/7996.jpg)

\*Stranica istražnog prostora ugljikovodika Drava-03 druge istražne faze između vršnih točaka 26 i 27, te između vršnih točaka 30 i 1 predstavlja državnu granicu između Republike Hrvatske i Republike Mađarske.